Þingræður haldnar á Alþingi Íslendinga

Virðulegur forseti. Við Íslendingar lifum um efni fram. Við Íslendingar rekum ríkissjóð okkar með 500 millj. kr. tapi á dag sem við skiljum eftir sem auknar skuldir á börnum okkar og barnabörnum. Það frumvarp sem hér liggur fyrir er mikilvægt skref til að snúa þeirri þróun við. Hér er fyrst og fremst verið að falla frá útgjöldum og skattalækkunum sem ákveðnar voru í hámarki góðærisins og sagan hefur sýnt að við höfum einfaldlega ekki efni á. En við munum ekki skatta okkur eða skera niður til að koma hagsveiflunni í gang. Hins vegar eru þessar aðgerðir nauðsynlegar til að auka og endurreisa trúverðugleika í ríkisfjármálum og efnahagsmálum, til að styrkja gengi krónunnar, til að lækka vexti í landinu og skapa almenn skilyrði fyrir atvinnulífið, til að skapa ný störf í landinu og efla og auka þá verðmætasköpun sem farsæld okkar á komandi missirum mun byggja á.

Virðulegi forseti. Við erum að ljúka meðferð máls þar sem við sjálfstæðismenn höfum bent á leiðir til að betrumbæta frumvarpið. Það hefur í einhverjum tilvikum verið gert og við vorum rétt í þessu að breyta frumvarpinu til betri vegar. En við höfum því miður ekki trú á því að þetta frumvarp skili þeim sköttum og þeim tekjuauka fyrir ríkið sem að er stefnt. Við höfum bent á aðrar leiðir til að auka tekjur ríkisins. Við höfum teflt fram okkar eigin efnahagstillögum og þetta frumvarp í heild sinni gengur gegn þeim meginhugmyndum sem við höfum um það hvernig við getum unnið okkur út úr þeim vanda sem við er að etja. Við höfum gert athugasemdir við það hvernig hátekjuskatturinn er útfærður í þessu máli og við höfum bent á að með annarri nálgun væri hægt að forðast að ganga jafnhart fram gegn eldri borgurum og öryrkjum eins og gert er í þessu máli. Við höfum áður haft uppi athugasemdir við 

Virðulegi forseti. Það hefur margt breyst í því frumvarpi sem hér er fjallað um. Framsóknarflokkurinn lagði fram efnahagstillögur í byrjun febrúar fyrir þáverandi ríkisstjórn. Þær efnahagstillögur eru í fullu gildi enn þá. Núverandi ríkisstjórn er sú sama og hefur haft um 130–140 daga til að nýta sér þær góðu tillögur sem þar komu fram en ákvað að gera það ekki. Þrátt fyrir þær breytingar sem hér koma fram tel ég okkur ekki fært að styðja frumvarpið eins og það liggur fyrir.

Frú forseti. Borgarahreyfingin styður ekki þessa leið til að vinna okkur úr þeim vanda sem við erum í. Í stefnu Borgarahreyfingarinnar stendur skýrt og skilmerkilega að Alþjóðagjaldeyrissjóðurinn eigi ekki að ráðskast með ríkisfjármál og við teljum að þetta frumvarp sé algerlega í anda og eftir forskrift Alþjóðagjaldeyrissjóðsins. Við erum alfarið á móti því að skera niður í velferðarkerfinu og við spyrjum: Er þetta ekki ríkisstjórnin sem ætlaði að standa vörð um velferðina?

Frú forseti. Ég þarf varla að taka fram að ég styð málið en ég nota tækifærið og þakka hv. efnahags- og skattanefnd og öðrum nefndum sem komu að vinnu þessa frumvarps fyrir mikla og góða vinnu og farsæla afgreiðslu á málinu sem er ákaflega mikilvæg, að það nái afgreiðslu fyrir mánaðamótin. Ég gæti svo sem sagt að mér kemur liturinn á töflunni nokkuð á óvart. Það má að sjálfsögðu finna ýmislegt að þessum ráðstöfunum. Þær eru erfiðar en óumflýjanlegar og mér finnst það umhugsunarefni að stjórnarandstaðan eða stærsti hlutur hennar virðist telja sig færa um að leggjast gegn aðgerðum af þessu tagi, væntanlega ekki með vísan til þess að eitthvað af þessu tagi þurfi ekki að gera. Það fer að sjálfsögðu enginn fram á að stjórnarandstaðan styðji það sem henni finnst erfitt að standa að en það er umhugsunarefni